$83 
Quae mora, mense quoto falci maturuit? Illud 
Usus, et ipsa satis docet experientia rerum: 
Nam neque Brasiliae (tantum patet) unus ubique 
Veris erit, brumaeve tenor: quin dispare coelo 
Aestuat hic, alibi brumali frigore torpet. 
Frustra erit ille labor, tempus praescribere certum 
Agricolis, variante solo: tamen ardua siquis 
Forte Bahiensis proscindis culmina montis, 
Suspice Phryxaeae pecudis cum vellera Phoebus 
Presserit, incipiet cannas tibi tempus humandi. 
Urge opus, Ebalios Phoebus quoad ipse gemellos 
Invisat fratres. Humili sin valle laboras, 
Idem signa dabit, geminis cum lancibus horas 
Ponderat: absistes, Capro cum proximus ibit. 
Anmua crescendi fuerit mora justa, suumque 
Robur habet, spatium hoc ubi arundo peregerit. Át tu 
Parce tamen , falcesque inhibe, nec tempora messis 
Praecipita, quamquam instantes vereare calendas, 
Atque ad condictam numeranda pecunia lucem 
Urgeat: et quamvis in jus rapiare, vadanti 
Vel prudens innecte moram et vadimonia differ, 
Vel bene nummatos pro te submittere praedes, 
Quique fide jubeant, cures: vel sedulus aera, 
Ut potes, extrica, conrasosque undique nummos 
Fac promas, quos deinde suo cum foenore reddas , 
Ne festinanti segetem corrumpere ferro ; 
Cogaris, jugulesque novi male providus anni. 
Spem temere. Senio dulcescit canna, priorem 
Postquam emensa alio plene maturuit anno. 
Vidi equidem in cannas nullo discrimine ferrum 
Distringi, atque uno veluti cecidisse sub ictu 
Integrum nemus, integros popularier agros, 
Seu seges impubi vix dum juvenesceret aevo, 
Seu natu major, multaque incurva senecta , 
Saevitum ex aequo est, nullique perpercit avara 
Dextera. Lethiferam qualis temeraria falcem 
Mors vibrat, et caeco metit obvia quaeque rótatu 
